**Paskaidrojuma raksts un domes priekšsēdētāja ziņojums**

**par Ogres novada pašvaldības 2023. gada budžetu**

2022. gads bija pirmais pilnais kalendāra gads kopīgā darbā Administratīvi teritoriālās reformas (ATR) rezultātā izveidotajā Ogres novadā.

Ogres novadu veido 20 teritoriālā iedalījuma vienības: Birzgales pagasts, Ikšķiles pilsēta, Jumpravas pagasts, Krapes pagasts, Ķeguma pilsēta, Ķeipenes pagasts, Lauberes pagasts, Lēdmanes pagasts, Lielvārdes pagasts, Lielvārdes pilsēta, Madlienas pagasts, Mazozolu pagasts, Meņģeles pagasts, Ogres valstspilsēta, Ogresgala pagasts, Rembates pagasts, Suntažu pagasts, Taurupes pagasts, Tīnūžu pagasts, Tomes pagasts. Ogres novada administratīvais centrs ir Ogres valstspilsēta.

Ogres novada teritorijas platība ir 1 843 km2.

 Iedzīvotāju skaita ziņā Ogres novads ir lielākais novads Latvijā – pēc Pilsonības un migrācijas lietu pārvaldes datiem, uz 2022. gada 1. jūliju (statiskas dati uz 2023. gada 1. janvāri vēl nav pieejami) novadā savu dzīvesvietu deklarējušas 61 776 personas, t.sk. 10 788 līdz darbspējas vecumam, 38 882 darbspējas vecumā un 12 1062 pēc darbspējas vecuma.

Pēc Nodarbinātības Valsts aģentūras datiem, bezdarba līmenis uz 2023. gada 1. janvāri ir 3,1 %, reģistrēto bezdarbnieku skaits – 693, t.sk. 359 sievietes un 334 vīrieši. No kopējā bezdarbnieku skaita 540 personas bezdarbnieka statusā ir līdz 6 mēnešiem, 134 personas – no 6 līdz 12 mēnešiem, 16 personas – no 1 līdz 3 gadiem un 3 personas – 3 gadus un vairāk. Bezdarbnieku skaitā ir 56 invalīdi, 52 jaunieši vecumā no 15 līdz 24 gadiem un 74 pirmspensijas vecuma personas.

Pēc Valsts sociālās apdrošināšanas aģentūras datiem, vidējais vecuma pensijas apmērs Ogres novadā deklarētajiem vecuma pensiju saņēmējiem ir 553 eiro.

**Par Ogres novada pašvaldības 2023. gada budžetu**

 Ogres novada pašvaldības izpilddirektors Pēteris Špakovskis 2022. gada 14. oktobrī izdeva rīkojumu Nr. S/266 “Par Ogres novada pašvaldības 2023. gada budžeta sagatavošanu”, uzdodot pašvaldības iestāžu, struktūrvienību vadītājiem un darbiniekiem līdz 2022. gada 21. novembrim sagatavot un iesniegt ieņēmumu un izdevumu tāmes 2023. gadam saskaņā ar Ogres novada pašvaldības Budžeta nodaļas sagatavotajiem metodiskajiem norādījumiem un ievērojot nosacījumu, ka:

* iestāžu un struktūrvienību izdevumi pakalpojumiem, materiāliem un kapitālajiem izdevumiem 2023. gadā nedrīkst būtiski pārsniegt 2022. gada sākotnēji apstiprināto budžetu, atskaitot 2022. gadā plānotos vienreizējos pasākumus un komunālos pakalpojumus;
* komunālie pakalpojumu aprēķināmi pēc iepriekšējā gada apjoma rādītājiem, reizinātiem ar aktuālo vienības cenu;
* 2023. gadā minimālā alga palielinās no 500 eiro uz 620 eiro;
* 2023. gadā darba devēja valsts sociālās apdrošināšanas obligāto iemaksu apjoms ir 23,59 %.

 Pašvaldības, veidojot savus budžetus, ir atkarīgas no valsts nodokļu politikas, kā arī valsts noteiktajiem makroekonomiskajiem scenārijiem un veiktajiem aprēķiniem pašvaldību finanšu izlīdzināšanai. Tā kā pēc 14. Saeimas vēlēšanām valdības veidošanas process ieilga un tā tika apstiprināta tikai 2022. gada decembra sākumā, valsts budžets 2023. gadam vēl nav apstiprināts, gads uzsākts ar tehnisko budžetu saskaņā ar Likuma par budžeta un finanšu vadību 15. pantā noteikto, t.i., tehniskajā budžetā tiek apstiprināta mērķdotāciju un dotāciju sadale, noteikti aizņēmumu un galvojumu limiti, ievērojot nosacījumu, ka tas tiek paredzēts vienīgi no Eiropas Savienības un pārējās ārvalstu finanšu palīdzības līdzekļiem finansētiem projektiem, kā arī iepriekšējos gados uzsāktajiem projektiem, kuriem aizņēmums piešķirts izmantošanai vidēja termiņa budžeta ietvara periodā, un nosacījumu, ka šo aizņēmumu kopējais apjoms nepārsniedz valsts budžeta likumā noteikto līmeni. Tas nozīmē, ka jaunu investīciju projektu īstenošanas uzsākšana ar aizņēmuma piesaisti nav iespējama. Finanšu ministrija ir arī sniegusi iedzīvotāju ienākuma nodokļa prognozi un maksājumu pašvaldību izlīdzināšanas fondā aprēķinus 2023. gadam, šie dati ir ņemti vērā, veidojot Ogres novada pašvaldības 2023. gada budžetu.

 Pašvaldības budžets ir sagatavots, ievērojot Pašvaldību likumu, Likumu par budžetu un finanšu vadību, likumu “Par pašvaldību budžetiem”, kā arī citos normatīvajos aktos noteiktās prasības.

 Ogres novada pašvaldības 2023. gada budžetu ir ietekmējuši šādi faktori:

* energoresursu sadārdzināšanās;
* minimālās darba algas paaugstināšana;
* pedagogu darba algas likmes paaugstināšana valstī, līdz ar to pašvaldības budžetā palielinās izmaksas to pedagoģisko darbinieku darba algām un darba devēja sociālā nodokļa maksājumiem, par kuriem netiek saņemtas valsts mērķdotācijas;
* strauji ir pieaugušas aizņēmumu procentu likmes;
* izmaiņas normatīvajos aktos sociālajā jomā, līdz ar to pašvaldības budžetā palielinās izdevumu apjoms maznodrošināto iedzīvotāju sociālajai aizsardzībai;
* palielinās pašvaldības atbalsts mazajām lauku skolām, lai bērni varētu iegūt izglītību pēc iespējas tuvāk viņu dzīvesvietai.

 Arī 2023. gadā visu pašvaldības iestāžu darbiniekiem tiek plānoti izdevumi veselības

apdrošināšanas polišu iegādei un piemaksa līdz 40 % no darba algas, darbiniekam ejot ikgadējā atvaļinājumā.

 Pašvaldības budžets ir finanšu instruments veiksmīgai funkciju un uzdevumu īstenošanai, kā arī ilgtspējīgai attīstībai, tādēļ, plānojot budžetu, ir svarīgi precīzi un konkrēti definēt pašvaldības darbības prioritāros jautājumus, un šis nosacījums ir ievērots, izstrādājot 2023. gada budžeta plānu.

 Ogres novada pašvaldības budžeta prioritātes ir:

• attīstīt pašvaldības teritorijas un nodrošināt kvalitatīvu pašvaldības pakalpojumu pieejamību visās novada teritoriālajās vienībās;

• pilnveidot un attīstīt izglītības, kultūras un sporta iestāžu tīklu un to sniegtos pakalpojumus;

• pilnveidot sociālo darbu, nodrošinot sociālo atbalstu maznodrošinātajai novada iedzīvotāju daļai.

 Līdztekus pašvaldībām noteikto pastāvīgo funkciju izpildei un pašvaldības iestāžu darbības nodrošināšanai 2023. gadā Ogres novadā tiks turpināti jau iesāktie infrastruktūras attīstības projekti un, turpinot līdzšinējo praksi, izstrādāti projektu pieteikumi, lai, piesaistot finanšu resursus, varētu nodrošināt nepārtrauktu novada attīstību un iedzīvotāju dzīves kvalitātes uzlabošanu saskaņā ar Ogres novada ilgtspējīgas attīstības stratēģijā 2022.–2034. gadam un

Ogres novada attīstības programmā 2022.–2027. izvirzītajiem mērķiem un uzdevumiem.

 Ogres novada pašvaldības budžets ir konsolidēts, tajā ietilpst arī pašvaldības aģentūru – “Ogres komunikācijas”, “Rosme” un Tūrisma, sporta un atpūtas kompleksa “Zilie kalni” attīstības aģentūra – budžeti.

**KONSOLIDĒTĀ BUDŽETA IEŅĒMUMI**

 Pašvaldības pamatbudžeta ieņēmumu daļa sastāv no nodokļu ieņēmumiem, nenodokļu ieņēmumiem, valsts budžeta transfertiem, pašvaldību budžetu transfertiem, kā arī budžeta iestāžu pašu ieņēmumiem.

 Ogres novada pašvaldības 2023. gada budžeta ieņēmumi plānoti **90 685 036** **eiro** apmērā, kas, salīdzinot ar 2022. gada faktisko izpildi, ir par 8,3 % jeb 9 353 103 eiro mazāk.

Ieņēmumu samazinājums pamatā saistīts ar plānotajiem valsts budžeta transfertiem, jo, tāpat kā iepriekšējos gados, valsts mērķdotācijas pedagogu darba samaksai un sociālās apdrošināšanas obligātajām iemaksām plānotas tikai 8 mēnešiem.

 Budžeta atlikums uz 2023. gada 1. janvāri ir 22 887 992 eiro, savukārt Valsts kases aizņēmumu summa 2023. gadā ir **11 551 434** eiro.

 Kopā ar budžeta atlikumu un kredītresursiem kārtējā budžeta gadā pieejami finanšu līdzekļu **125 124 462** eiro apjomā.

 Budžeta atlikumu veido:

* investīciju projektu realizēšanai piešķirtais finansējums projektiem, kuru īstenošana turpināsies 2023. gadā;
* pašvaldības budžetā ieskaitītā iedzīvotāju ienākuma nodokļa pārpilde;
* iestāžu un aģentūru ietaupītie līdzekļi.

 Tā kā likums par 2023. gada budžetu vēl nav pieņemts, pašvaldību pieļaujamais aizņēmumu kopējais apjoms, aizņemšanās mērķi un nosacījumi, kā jau minēts iepriekš, tiek noteikti saskaņā ar Likuma par budžeta un finanšu vadību 15. pantā prasībām. Ogres novada pašvaldības 2023. gada budžetā aizņēmumi plānoti 11 551 434 eiro apmērā iesākto infrastruktūras attīstības projektu realizācijai un SIA “Lielvārdes Remte” pamatkapitāla palielināšanai Kohēzijas fonda projekta “Ūdenssaimniecības pakalpojumu attīstība Lielvārdē 3. kārta” īstenošanai.

**Nodokļu ieņēmumi**

Nodokļu ieņēmumu īpatsvars 2023. gada budžetā ir 65,1 %, plānotā ieņēmumu summa – 59 029 699 eiro, kas faktiski ir vienāda, salīdzinot ar 2022. gada budžeta izpildi.

 **Iedzīvotāju ienākuma nodokļa (IIN)** maksājumi nodokļu ieņēmumu apjomā veido lielāko daļu – 92,4%, plānotā ieņēmumu summa ir 54 523 694 eiro, kas ir par 4,4 % jeb 204 071 eiro vairāk pret 2022. gada izpildi.

 IIN ieņēmumus ietekmē pašvaldības teritorijā deklarēto iedzīvotāju skaits, darba samaksa, ar iedzīvotāju ienākuma nodokli neapliekamā minimuma un atvieglojumu apmērs. Plānojot IIN ieņēmumus 2023. gadā, ir ievērots iepriekšējā gadā noteiktās proporcijas – no IIN kopapjoma pašvaldību budžetiem tiek novirzīts finansējums 75 procentu apmērā un valsts budžetam – 25 procentu apmērā. Plānots, ka, tāpat kā iepriekšējā gadā, pašvaldības iedzīvotāju ienākuma nodokli saņems šādā procentuālajā sadalījumā: I ceturksnī – 24%, II ceturksnī – 24 %, III ceturksnī – 26%, IV ceturksnī – 26%.

 **Nekustamā īpašuma nodokļa** (NĪN) īpatsvars nodokļu ieņēmumos ir 7,3%, plānotais ieņēmumu apjoms – 4 313 005 eiro, kas salīdzinājumā ar iepriekšējā gada budžeta izpildi šajā ieņēmumu daļā ir par 4,9 % jeb 220 408 eiro mazāks.

 **NĪN ieņēmumus** administrē pašvaldība, un tos veido NĪN maksājumi par zemi, ēkām un mājokļiem:

* maksājumi par zemi tiek plānoti 2 611 042 eiro apmērā – par 3,4 % jeb 93 186 eiro mazāk pret izpildi 2022. gadā;
* maksājumi par ēkām – 897 823 eiro, kas ir par 0,7% jeb 6 254 eiro mazāk pret izpildi 2022. gadā;
* maksājumi par mājokļiem – 804 140 eiro, kas ir par 3,1 % jeb 120 968 eiro mazāk pret izpildi 2022. gadā.

 Nekustamā īpašuma nodokli atbilstoši likumā “Par nekustamā īpašuma nodokli” noteiktajam administrē pašvaldība, kas ir tiesīga izdot savus normatīvos aktus saistībā ar NĪN likmes palielināšanu, kā arī ar atvieglojumu noteikšanu NĪN maksātājiem. Saskaņā ar Ogres novada pašvaldības saistošajiem noteikumiem Nr. 21 “Par nekustamā īpašuma nodokļa piemērošanas kārtību Ogres novadā” būve, kas klasificēta kā vidi degradējoša, sagruvusi vai cilvēku drošību apdraudoša, tiek aplikta ar NĪN likmi 3 % apmērā no būvei piekritīgās zemes kadastrālās vērtības vai būves kadastrālās vērtības, aprēķinā ņemot vērā lielāko no šīm kadastrālajām vērtībām.

 Paaugstināta NĪN likme 1,5 % apmērā no nekustamā īpašuma kadastrālās vērtības tiek piemērota dzīvojamajām telpām, kurās uz taksācijas gada 1. janvāri dzīvesvietu nav deklarējusi neviena persona.

 Saskaņā ar saistošajiem noteikumiem Nr. 36 “Par nekustamā īpašuma nodokļa atvieglojumu piešķiršanas kārtību Ogres novadā” vairākām NĪN maksātāju kategorijām Ogres novada administratīvajā teritorijā ir noteikti NĪN atvieglojumu apjoms un piešķiršanas kārtību papildus likumā “Par nekustamā īpašuma nodokli” paredzētajiem atvieglojumiem.

 **Azartspēļu nodokļa** ieņēmumi pašvaldības budžetā ir nelieli, tos veido atskaitījumi no azartspēļu nodokļa ienākumiem par azartspēlēm, kas tiek organizētas novada pašvaldības teritorijā. 2022. gada budžetā šie ieņēmumi bija 14 721 eiro, 2023. gadā ieņēmumi prognozēti

13 000 eiro apmērā.

 **Dabas resursu nodokļa** ieņēmumi 2023. gadā plānoti 180 000 eiro apmērā – par 6 665 eiro vairāk nekā iekasēts iepriekšējā gadā.

**Nenodokļu ieņēmumi**

 **Nenodokļu ieņēmumus** veido pašvaldības budžetā ieskaitītās valsts un pašvaldības nodevas, naudas sodi, ieņēmumi no pašvaldības īpašuma iznomāšanas un pārdošanas, kā arī citi maksājumi pašvaldības budžetā.

 2023. gada budžetā nenodokļu ieņēmumu īpatsvars ir 0,4 %, naudas izteiksmē tie ir 362 471 eiro, par 51,6 % jeb 386 997 eiro mazāk salīdzinājumā ar izpildi 2022. gadā. Šo ieņēmumu samazinājums saistīts ar to, ka 2023.gadā pašvaldība neplāno tik lielu pašvaldības nekustamo īpašumu atsavināšanu novada teritorijā kā tas bija 2022.gadā.

**Pašvaldību budžetu transferti**

 Šos ieņēmumus veido citu pašvaldību maksājumi par Ogres novada pašvaldības iestāžu sniegtajiem pakalpojumiem citās pašvaldībās deklarētajiem iedzīvotājiem – par izglītības pakalpojumiem novada izglītības iestādēs.

 Šo ieņēmumu īpatsvars 2023. gada budžetā ir 0,7 %, ieņēmumi plānoti 600 00 eiro apmērā – par 5 849 eiro jeb 1,0 % mazāk, salīdzinot ar izpildi iepriekšējā budžeta gadā.

**Valsts budžeta transferti**

 Šos ieņēmumus veido valsts budžeta finansējums, ko pašvaldība saņem no valsts budžeta konkrētam mērķim. 2023. gada budžetā šo ieņēmumu īpatsvars ir 26,1 %, finansējuma apjoms – 23 669 570 eiro, kas, salīdzinot ar 2022. gada budžeta izpildes faktu, ir par 9 844 435 eiro jeb 29,4 % mazāk. Līdzīga situācija pašvaldību saņemtajos transfertos ir katru gadu, jo mērķdotācijas vispārējās un interešu izglītības pedagogu darba samaksai un valsts sociālās apdrošināšanas obligātajām iemaksām šajos transfertos plānotas tikai 8 mēnešiem.

 Šajos ieņēmumos ietilpst:

* mērķdotācijas pašvaldībām pamata un vispārējās vidējās izglītības iestāžu pedagogu darba samaksai un valsts sociālās apdrošināšanas obligātajām iemaksām no 2023. gada 1. janvāra līdz 2023. gada 31. augustam – 9 287 192 eiro;
* mērķdotācijas interešu izglītības programmu pedagogu daļējai darba samaksai un valsts sociālās apdrošināšanas obligātajām iemaksām no 2023. gada 1. janvāra līdz 2023. gada 31. augustam – 501 224 eiro;
* mērķdotācijas pedagogu darba samaksai un valsts sociālās apdrošināšanas obligātajām iemaksām un uzturēšanas izdevumi speciālajām izglītības iestādēm, kas nodrošina internāta pakalpojumus no 2023. gada 1. janvāra līdz 2023. gada 31. augustam – 454 469 eiro;
* mērķdotācija līdz 5 gadu vecumam PII “Zelta sietiņš” speciālajā grupā pedagogu darba samaksai un valsts sociālās apdrošināšanas obligātajām iemaksām no 2023. gada 1. janvāra līdz 2023. gada 31. augustam – 2 624 eiro;
* mērķdotācijas pašvaldības izglītības iestādēm bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām no 2023. gada 1. janvāra līdz 2023. gada 31. augustam – 1 532 512 eiro;
* mērķdotācijas pašvaldības māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām – 52 761eiro;
* dotācijas profesionālās ievirzes izglītības iestāžu pedagogu darba samaksai un valsts sociālās apdrošināšanas obligātajām iemaksām – 1 430 196 eiro;
* līdzekļi 1. – 4. klašu skolēnu ēdināšanai – 525 769 eiro;
* mērķdotācija pašvaldības autoceļiem – 1 644 596 eiro;
* dotācija Madlienas pansionātam – 7 752 eiro;
* ieņēmumi no VKKF Dalībai dziesmu un deju svētkos – 201 510 eiro;
* Eiropas Savienības, valsts programmu projektu finansējums, VARAM atbalsts augstas gatavības investīciju projektiem un citi maksājumi – 3 847 918 eiro;
* dotācija no pašvaldību finanšu izlīdzināšanas fonda – 4 158 850 eiro.

 **Budžeta iestāžu ieņēmumi**

 Šos ieņēmumus, kuru īpatsvars 2023. gadā budžeta kopējos ieņēmumos ir 7,4 %, veido maksājumi par pašvaldības aģentūru, pilsētu un pagastu pārvalžu, pašvaldības iestāžu sniegtajiem maksas pakalpojumiem, t.sk. komunālajiem pakalpojumiem, ieņēmumi par telpu nomu, maksa par izglītības pakalpojumiem.

 Ieņēmumi plānoti 6 739 600 eiro apmērā – par 17,8 % jeb 1 018 014 eiro vairāk salīdzinājumā ar izpildi 2022. gadā, un tajos ietilpst ieņēmumi par izglītības pakalpojumiem 536 568 eiro, ieņēmumi par nomu un īri 733 981 eiro, ieņēmumi par pārējiem budžeta iestāžu maksas pakalpojumiem 5 468 873 eiro. Ārvalstu finanšu palīdzība divu ERASMUS projektu realizācijai 18 249 eiro.

**konsolidētā budžeta izdevumi**

 Ogres novada pašvaldības konsolidētā budžeta plānotais izdevumu apjoms 2023. gadā ir **116 563 911** eiro, kas tikai par 506 429 eiro pārsniedz 2022. gada izdevumus.

 **Plānotais izdevumu apjoma sadalījums atbilstoši funkcionālajām, kategorijām:**

* **vispārējie valdības dienesti** – 10,5 %, 12 239 115 eiro;
* **sabiedriskā kārtība un drošība** – 1,6 %, 1 899 062 eiro;
* **ekonomiskā darbība** – 5,9 %, 6 877 694 eiro;
* **vides aizsardzība** – 3,4 %, 3 970 394 eiro;
* **pašvaldības teritorijas un mājokļu apsaimniekošana** – 12,0 %, 13 938 699 eiro;
* **veselība** – 0,3 %, 320 344 eiro.
* **atpūta, kultūra un reliģija** – 8,8 %, 10 272 606 eiro
* **izglītība** – 48,5 %, 56 523 820 eiro
* **sociālā aizsardzība** – 9,0 %, 10 522 177 eiro.

 **Vispārējie vadības dienesti**

 Šajā izdevumu kategorijā 2023. gada budžetā plānoto izdevumu apjoms ir 12 239 115 eiro, kas kopējos izdevumos veido 10,5 % un ir par 71,6 % jeb 5 101 629 eiro lielāks salīdzinājumā ar 2022. gada izpildi. Izdevumu apjoma pieaugums pamatā saistīts ar darba samaksas palielināšanu, ņemot vērā minimālās algas pieaugumu 500 eiro un 620 eiro, darba algas palielināšanu darbiniekiem atbilstoši Valsts un pašvaldību institūciju amatpersonu un darbinieku atlīdzības likumā noteiktajai kārtībai, kā arī ar pašvaldības budžetu valsts iekšējā parāda darījumu summas pieaugumu.

 Izpildvaras un likumdošanas varas institūciju (pašvaldības pārvaldes un domes deputātu funkcijām) darbības nodrošināšanai paredzēts 7 107 680 eiro liels finansējums – par 19,9 % jeb 1 178 176 eiro vairāk, salīdzinot ar izpildi 2022. gadā. Izdevumu pieaugums, kā iepriekš minēts, saistīts ar minimālās darba algas paaugstināšanu valstī un izmaiņām valsts un pašvaldību institūciju amatpersonu un darbinieku atlīdzības sistēmā, kā arī ar to, ka 2022.gadā ilgstoši nebija aizpildītas amatu vietas.

 Šajā izdevumu kategorijā ietilpst arī izdevumi pašvaldību budžetu valsts iekšējā parāda darījumiem, t.i., finansējums aizņēmumu procentu maksai un maksājumiem par parāda apkalpošanu, kas 2023. gadā plānots 2 767 717 eiro apjomā un ir ievērojami pieaudzis – par 2 459 476 eiro, kas ir gandrīz deviņas reizes vairāk nekā 2022.gadā.

 Vispārēja rakstura transferti no pašvaldību budžeta valsts budžetam plānoti 273 380 eiro. Tie ir projektu līdzekļi, kas jāatmaksā, jo pilnā apjomā nav izlietoti vai arī nav sasniegti realizētā projekta rādītāji. Lielākā atmaksas summa 162 573.52 eiro ir KPFI projekta “Kompleksi risinājumi siltumnīcefekta gāzu emisiju samazināšanai Ķeguma novada pašvaldības ēkās” – projekta iesniegumā norādītais oglekļa dioksīda emisijas samazinājums nav sasniegts. Vispārēja rakstura transfertiem no pašvaldību budžeta pašvaldību budžetam jeb norēķiniem ar citu pašvaldību izglītības iestādēm par Ogres novadā deklarētajiem izglītojamajiem plānotais izdevumu apjoms ir 790 000 eiro – par 8,6 % jeb 62 648 eiro lielāks, salīdzinot ar izpildi 2022. gadā.

 Katru gadu budžeta izdevumu plānā tiek iekļauts finansējums izdevumiem neparedzētiem gadījumiem. To īpatsvars 2023. gada budžeta izdevums ir 1%, to apjoms ir 1 119 551 eiro, kas rezervēti investīciju projektu līdzfinansējuma nodrošināšanai, pedagogu darba samaksas izmaiņām ar 2023.gada 1.septembri, kā arī finansējuma nodrošināšanai šobrīd būvniecības procesā esošo objektu darbībai pēc to nodošanas ekspluatācijā.

**Sabiedriskā kārtība un drošība**

Šajā izdevumu kategorijā 2023. gada budžetā plānotais finansējums ir 1 899 062 eiro, kas budžeta izdevumu kopapjomā veido 1,6 %. Salīdzinot ar pagājušā gada izpildi, izdevumi palielinās par 660 883 eiro jeb 53,4%. Pašvaldības policijas darbības nodrošināšanai paredzēta šī finansējuma lielākā daļa – 1 741 459 eiro, kas ir par 696 966 eiro jeb 66,7% vairāk nekā iepriekšējā gadā, jo otrajā pusgadā plānots pārvietot pašvaldības policiju uz atsevišķu ēku, kurā tiks ierīkota arī atskurbtuve saskaņā ar Pašvaldību likuma 4. panta pirmās daļas 21. punktā noteikto. Lai nodrošinātu sabiedriskās kārtības un drošības nepārtrauktību visā novada teritorijā un pilnveidotu pašvaldības policijas darbu, ar otro pusgadu plānots palielināt amatu vienību skaitu šajā iestādē. Civilās aizsardzības pasākumiem ieplānoti 73 992 eiro, video novērošanas nodrošināšanai novadā – 40 051 eiro un atskurbtuves pakalpojumu nodrošināšanai pirmajā pusgadā– 43 560 eiro.

**Ekonomiskā darbība**

 Šajā izdevumu kategorijā ieplānots finansējums 6 877 694 eiro apjomā, kas kopējos izdevumos ir attiecīgi 5,9 %. Salīdzinot ar 2022. gada izpildes faktu, izdevumu apjoms plānots par 25,8 % jeb 2 386 166 eiro mazāks.

 Uzņēmējdarbības attīstības veicināšanai plānots izlietot 28 000 eiro apmērā un, tāpat kā iepriekšējos gados, 5 000 eiro informatīvu pasākumu organizēšanai uzņēmējiem, savukārt 70 000 eiro izdevumos paredzēti projektu pieteikumu izstrādei un tehniskās dokumentācijas sagatavošanai, lai nodrošinātu pašvaldības dalību investīciju projektu programmās. Madlienas tirgus būvniecībai ieplānots finansējums 133 853 eiro apmērā un Ogres novadnieka kartes darbības nodrošināšanai – 150 000 eiro apmērā.

 Būvvaldes darbības nodrošināšanai paredzēts finansējums 718 775 eiro apmērā, kas ir par 221 305 eiro jeb 44,5 % vairāk nekā iepriekšējā gadā, pieaugums pamatā ir saistīts ar izmaiņām valsts un pašvaldību institūciju amatpersonu un darbinieku atlīdzības sistēmā, kā arī ar to, ka 2022. gadā šajā struktūrvienībā ilgstoši nebija aizpildītas amatu vietas.

 Autotransportam budžeta izdevumos ieplānots finansējums 4 955 334 eiro apjomā – par 37,8 % jeb 3 010 674 eiro mazāk nekā iepriekšējā gadā, jo 2022. gadā tika pabeigta četru ielu segumu atjaunošanas darbi un šī gada budžetā ir plānots turpināt 2022. gadā uzsākto astoņu ielu būvniecības darbus.

 Šajos izdevumos 1 751 680 eiro paredzēts ceļu būvniecībai un remontiem, kā arī satiksmes ceļu ikdienas uzturēšanas darbiem Ogrē 1 147 576 eiro, Suntažu pagastā 239 415 eiro, Lauberes pagastā 49 485 eiro, Ķeipenes pagastā 51 088 eiro, Madlienas pagastā 91 983 eiro Krapes pagastā 44 861 eiro, Mazozolu pagastā 44 489 eiro, Meņģeles pagastā 34 214 un Taurupes pagastā 48 569 eiro. Ceļu uzturēšanai Ķegumā 115 643 eiro, Lielvārdē 259 506 eiro, Ikšķilē un Tīnūžos 313 866 eiro, Tomes pagastā 82 316 eiro, Rembates pagastā 51 028 eiro, Birzgales pagastā 105 054, Lēdmanes pagastā 90 743 eiro un Jumpravas pagastā 96 678 eiro.

 Darbu pabeigšanai Lielvārdes pilsētas Rembates ielas, Stacijas ielas, Uzvaras ielas, Andreja Pumpura ielas un Meža ielas posmos finansējums ieplānots 671 304 eiro apjomā. Ogrē satiksmes infrastruktūras uzlabošanai finansējums paredzēts: ietves Jāņa Čakstes prospektā (posmā no Mazās Ķentes ielas līdz Skalbju ielai) izbūves projekta izstrādei – 21 453 eiro; Vēju ielas seguma atjaunošanas un lietus ūdens kanalizācijas sistēmas izveides būvprojekta izstrādes pabeigšanai – 587 eiro; Saules prospekta pārbūves darbu pabeigšanai – 80 435 eiro; Strēlnieku prospekta posma no Dārza ielas līdz Jāņa Čakstes prospektam pārbūves darbu pabeigšanai – 890 008 eiro; rotācijas apļu izbūves būvprojekta izstrādei 43 282 eiro; Skolas ielas posma (no Pirts ielas līdz Jaunogres prospektam) Ogrē pārbūves būvprojekta izstrādei 31 279 eiro.

 Veloceliņa uz Lielvārdi būvprojekta izstrādei izdevumos ieplānoti 25 289 eiro, savukārt 33 000 eiro paredzēti Dubkalnu ceļa pārbūves darbu pabeigšanai.

 Šajā izdevumu kategorijā ietilpst arī finansējums Ogres novada pašvaldības Tūrisma plānošanas un attīstības nodaļas darbības nodrošināšanai – 239 102 eiro, kas ir par 56, 9 % jeb 86 696 eiro vairāk nekā iepriekšējā periodā, Ogres novada pašvaldības aģentūras “Tūrisma, sporta un atpūtas kompleksa “Zilie kalni” attīstības aģentūra” darbības nodrošināšanai – 540 043 eiro, pieaugums 254 855 eiro jeb 89,4 %, un Kultūras mantojuma centra “Tīnūžu muiža” darbības nodrošināšanai – 37 287 eiro, kas ir par 12 304 eiro jeb 49,2 % lielāks finansējums nekā 2022. gadā.

**Vides aizsardzība**

 Šajā izdevumu kategorijā 2023. gada budžetā paredzēts finansējums 3 970 394 eiro apmērā, kopējos izdevumos tie veido 3,4 % un ir par 12,6 % jeb 573 901 eiro mazāk salīdzinājumā ar 2022. gada izpildi, jo pagājušajā gadā tika realizēts projekts “Ogres pašvaldības ēka Skolas ielā 12, Ogrē, energoefektivitātes paaugstināšana, izmantojot atjaunojamos energoresursus” un veikti energoefektivitātes pasākumi Ogresgala pagasta pirmsskolas izglītības iestādē “Ābelīte”.

 Atkritumu apsaimniekošanai izdevumos paredzēti 482 342 eiro, t.sk. ielu tīrīšanai, atkritumu savākšanai un teritoriju labiekārtošanai 462 983 eiro un atkritumu apsaimniekošanas koncesijas līguma izpildei 19 360 eiro.

 Notekūdeņu apsaimniekošanai ieplānots finansējums 1 120 417 eiro, t.sk. 230 396 eiro lietus ūdens kanalizācijai un 548 691 eiro notekūdeņu savākšanai un attīrīšanai. Meliorācijas sistēmu pārbūvei Ciemupē, Zvejnieku, Celmlaužu, Daugavas un Krasta ielas rajonā, izdevumos paredzēts finansējums 341 330 eiro apmērā.

 Vides piesārņojuma novēršanas un samazināšanas pasākumiem ieplānotais finansējums 2 315 107 eiro apmērā paredzēts projekta “Ēkas Skolas ielā 4, Ikšķilē, energoefektivitātes uzlabošana un pārbūve par pašvaldības daudzfunkcionālu pakalpojumu centru” realizēšanai.

 No dabas resursu nodokļa ieņēmumiem 52 527 eiro paredzēts izlietot bioloģiskās daudzveidības un ainavas aizsardzībai pasākumiem, tādiem kā latvāņu izplatības ierobežošana, mežu vides stāvokļa kontrole un kopšana, niedru pļaušana un ūdensaugu tīrīšana no ūdenstilpēm krasta līnijā u.c.

**Pašvaldības teritorijas un mājokļu apsaimniekošana**

 2023. gada budžetā šajā izdevumu kategorijā plānotā finansējuma īpatsvars kopējos izdevumos ir 12,0 %, finansējuma apjoms – 13 938 699eiro, kas ir par 10,4 % jeb 1 308 682 eiro lielāks, salīdzinot ar izpildi 2022. gadā.

 Mājokļu apsaimniekošanai paredzētais finansējums ir 2 775 866 eiro, t.sk. pašvaldības aģentūrai “Ogres komunikācijas” – 2 654 230 eiro, pašvaldības aģentūrai “Rosme” – 91 910 eiro, Lauberes pagasta pārvaldei 8 976 eiro un Ķeipenes pagasta pārvaldei – 20 750 eiro.

 Siltumapgādes nodrošināšanai paredzēts finansējums 819 518 eiro apmērā, no tiem pašvaldības aģentūrai “Rosme” – 312 190 eiro, Lauberes pagasta pārvaldei –133 528 eiro, Ķeipenes pagasta pārvaldei – 105 700 eiro, Madlienas pagasta pārvaldei 221 100 eiro un Taurupes pagasta pārvaldei – 47 000 eiro.

 Ūdensapgādes nodrošināšanai izdevumos plānots finansējums 680 060 eiro apmērā, t.sk. pašvaldības aģentūrai “Ogres komunikācijas” – 358 827 eiro, pašvaldības aģentūrai “Rosme” – 35 337 eiro, Lauberes pagasta pārvaldei – 28 158 eiro, Ķeipenes pagasta pārvaldei – 55 934 eiro, Madlienas pagasta pārvaldei – 52 841eiro, Krapes pagasta pārvaldei – 16 080 eiro, Mazozolu pagasta pārvaldei – 9 671 eiro, Meņģeles pagasta pārvaldei – 113 512 eiro un Taurupes pagasta pārvaldei – 9 700 eiro.

 Komunālajai saimniecībai piecos novada pagastos, kuros šī pakalpojuma nodrošināšanu organizē pārvaldes, izdevumos ieplānoti 418 400 eiro, t.sk. 50 268 eiro Lauberes pagastā, 155 630 eiro Madlienas pagastā, 23 548 eiro Krapes pagastā, 127 244 eiro Mazozolu pagastā un 61 715 eiro Taurupes pagastā.

 Budžeta izdevumos finansējums 1 308 841 eiro apmērā ieplānots ielu apgaismošanai, 102 572 eiro kapu apsaimniekošanai.

 Pašvaldības teritoriju labiekārtošanai Ogrē un Ogresgala pagastā ieplānots finansējums 438 355 eiro apmērā, Lēdmanes pagastā – 226 716 eiro, Jumpravas pagastā – 195 119 eiro, Lielvārdē un Lielvārdes pagastā – 518 481 eiro, Birzgales pagastā – 565 655 eiro, Tomes pagastā – 117 133 eiro, Rembates pagastā – 152 498 eiro, Ķegumā – 473 290 eiro, Ikšķilē un Tīnūžu pagastā – 640 105 eiro.

 Daļa plānotā finansējuma šajā izdevumu kategorijā paredzēta pašvaldības kapitālsabiedrībām deleģēto funkciju izpildei, t.sk. SIA “Ogres Namsaimnieks” – 1 683 815 eiro, SIA “Ikšķiles māja” – 1 112 835 eiro, SIA “Lielvārdes Remte” – 539 840 eiro, SIA “Ķeguma stars” – 422 591 eiro.

 Arī 2023. gada budžeta izdevumu plānā paredzēts finansējums tirgus laukuma Suntažos uzturēšanai – 6 330 eiro, un projekta “Sugu un biotopu stāvokļa uzlabošanas pasākumi īpaši aizsargājamajā dabas teritorijā “Ogres ieleja”” realizēšanai –11 467 eiro.

 Lielvārdes parkā paredzēts izveidot muzikālo soliņu, šīs ieceres izpildei izdevumos ieplānots finansējums 6 292 eiro apmērā.

 Turpinot iepriekšējo gadu praksi novada iedzīvotāju iesaistē dzīves vides kvalitātes pilnveidošanā, 2023. gada budžetā paredzēts finansējums 87 300 eiro apmērā iedzīvotāju iniciatīvu projektu konkursa “Veidojam vidi ap mums Ogres novadā” organizēšanai.

 Katru gadu budžeta izdevumos tiek ieplānoti līdzekļi novada pašvaldības īpašumtiesību sakārtošanai (īpašumu uzmērīšanai un īpašuma tiesību reģistrēšanai Zemesgrāmatā), 2023. gada budžetā šim mērķim paredzēts finansējums 93 830 eiro apmērā.

**Veselība**

 Šajā izdevumu kategorijā 2023. gada budžetā paredzētais finansējums kopējā izdevumu apjomā ir neliels – 0,3 % jeb 320 344 eiro. Samazinājums pret izpildi 2022. gadā ir par 7,9 % jeb 27 296 eiro, jo pagājušajā gadā tika realizēts ES projekta “Primārās veselības aprūpes infrastruktūras un materiāltehniskā nodrošinājuma uzlabošana Lielvārdes poliklīnikā, A. Kauliņas un L. Rancānes ārsta praksēs” ( 95 535 eiro).

 Šajos izdevumos ietilpst ES projekta “Pasākumi vietējās sabiedrības slimību profilaksei un veselības veicināšanai” īstenošanai Ogres novadā – 134 645 eiro, veselības veicināšanas aktivitātēm – 48 740 eiro, kas ir 2,5 reizes lielāks nekā iepriekšējā gadā, jo ir plānots uzsākt veselības nodarbības novada vidusskolās sadarbībā ar Izglītības pārvaldi satura jomā “Veselība un sports”. ES projekta “Pakalpojumu infrastruktūras attīstība deinstitucionalizācijas plānu īstenošanai” – 81 344 eiro, kā arī 55 615 eiro ģimenes ārstu prakšu atbalstam Lielvārdē, Suntažos, Krapē, Mazozolos, Meņģelē un Taurupē.

**Atpūta, kultūra un reliģija**

 Šajā izdevumu kategorijā 2023. gada budžetā paredzēts finansējums 10 272 606 eiro apjomā, to īpatsvars kopējos izdevumos ir 8,8 %, finansējuma pieaugums pret 2022. gada budžeta izpildi ir 14,8 % jeb 1 324 580 eiro.

 Sportam ieplānots finansējums 1 527 116 eiro apmērā – 50,2 % jeb 510 589 eiro vairāk nekā iepriekšējā gadā. Pieaugums saistīts gan ar papildu finansējumu sporta pasākumiem, gan komandu vai individuālo sacensību dalībnieku atbalstam, ar peldbaseina “Neptūns” ekspluatācijas izmaksu palielināšanos, kā arī ar jauna objekta – klinšu kāpšanas sienas – izveidi. Sportam ieplānotajā finansējumā sporta pasākumu rīkošanai atvēlēti 202 417 eiro, komandu un individuālo sacensību dalībnieku atbalstam – 815 327 eiro, izdevumiem par peldbaseina “Neptūns” izmantošanu – 415 065 eiro un klinšu kāpšanas sienas ekspluatācijai 94 307 eiro.

 Kultūrai budžeta izdevumos paredzēts finansējums 8 492 095 eiro apjomā, kas ir par 10,6 % jeb 813 079 eiro lielāks nekā iepriekšējā gadā. Kultūrai atvēlētajos budžeta līdzekļos 1 410 151 eiro paredzēti bibliotēku darbības nodrošināšanai, muzeju darbības nodrošināšanai 439 440 eiro; kultūras centra, kultūras namu un tautas namu darbības nodrošināšanai 4 933 722 eiro (t.sk. 23 436 eiro Ķeipenes Komunikācijas centra darbības nodrošināšanai).

 Dažādām kultūras aktivitātēm ieplānots finansējums 215 437 eiro apmērā, dekorēšanai svētkos – 344 896 eiro, dalībai Dziesmu un deju svētkos –385 747 eiro, papildu aktivitātēm Ogres novada pašvaldības iestādēs, rīkojot vasaras nometnes, – 20 000 eiro, sabiedrības iniciatīvas projektu konkursa “Radoši – Aktīvi – Darbīgi – Izglītojoši – Ogres novadam!” (“R.A.D.I. – Ogres novadam”) organizēšanai – 60 000 eiro. Kultūras izdevumos iekļauts finansējums investīciju projekta “Esošās ēkas rekonstrukcija Taurupes muižas klēts pārbūve” realizēšanai – 33 870 eiro, Ķeguma dienas centra darbības nodrošināšanai – 70 857 eiro, Tomes dienas centra darbības nodrošināšanai – 18 862 eiro, ēkas “Viļņi”, Ķeipenē, pārbūvei – 319 742 eiro, būvprojekta “Muzikālais teātris” izstrādei – 148 553 eiro, Jumpravas estrādes pārbūves pabeigšanai – 90 818 eiro.

 Šajā izdevumu kategorijā ietilpst arī finansējums apraides un izdevniecības pakalpojumiem. 2023. gada budžetā šo pakalpojumu nodrošināšanai ieplānoti 235 395 eiro, t.sk. televīzijas pakalpojumiem ieplānotā summa ir 31 000 eiro un izdevniecības pakalpojumiem – 204 395 eiro (informatīvie izdevumi, pašvaldības interneta vietnes, aktivitātes, nodrošinot pašvaldības un tās iestāžu darba publicitāti).

 Turpinot iepriekšējo gadu praksi, 2023. gada budžeta izdevumos finansējums 18 000 eiro apmērā ieplānots pasākumiem sakrālā mantojuma saglabāšanai Ogres novada reliģiskajās draudzēs.

**Izglītība**

 Katru gadu izglītībai plānoto izdevumu īpatsvars budžeta kopējo izdevumu struktūrā ir vislielākais, un 2023. gada budžetā tas ir 48,5 %, kas naudas izteiksmē ir 56 523 820 eiro. Salīdzinot ar 2022. gada budžeta izpildes faktu, plānoto izdevumu apjoms ir par 6,4 % jeb 3 837 888 mazāks. Izdevumu apjoma samazinājums saistīts ar ES līdzfinansētā projekta 8.1.2.SAM “Uzlabot vispārējās izglītības iestāžu mācību vidi Ogres novadā”, kura ietvaros tiek veikta Ogres Valsts ģimnāzijas ēkas un sporta kompleksa būvniecība, tuvošanos finišam.

 Jau iepriekš minēts, ka 2023. gadā mērķdotācijas pedagogu darba samaksai un darba devēja sociālajām iemaksām paredzētas tikai astoņu mēnešu periodam.

 **Pirmsskolas izglītībai** budžeta izdevumos plānotais finansējums ir 12 244 741 eiro, kas ir par 15,8% jeb 1 670 382 eiro lielāks pret 2022. gada budžeta izpildi šajā izdevumu kategorijā. Finansējums paredzēts 13 pašvaldības pirmsskolas iestāžu darbības nodrošināšanai (Ogrē: PII “Cīrulītis” 1 157 945 eiro; “Dzīpariņš” 820 710 eiro, “Zelta sietiņš” 877 542 eiro; “Saulīte” 1 026 595 eiro; “Strautiņš” 1 098 305 eiro, “Riekstiņš” 590 165 eiro; Ogresgala pagastā PII “Ābelīte” 541 969 eiro; Madlienas pagastā PII “Taurenītis” 545 796 eiro; Ikšķilē: PII “Urdaviņa” 1 384 095 eiro un “Čiekuriņš” 815 142 eiro; Ķegumā PII “Gaismiņa” 987 959 eiro; Birzgales pagastā PII “Birztaliņa” 346 320 eiro; Lielvārdē PII “Pūt vējiņi” 1 167 762 eiro, kā arī 884 436 eiro finansējums bērniem, kuri apmeklē privātās pirmsskolas izglītības iestādes vai saņem aukļu pakalpojumus.

  **Sākumskolas** līmeņa izglītības procesa nodrošināšanai ( mācību process organizēts 1.–6. klašu posmā) Tīnūžu sākumskolā finansējums paredzēts 1 091 622 eiro apmērā.

 **Vispārējās izglītības iestādēm**, kopskaitā 17, plānotais finansējuma apjoms ir 20 095 327 eiro: Ogres 1. vidusskolai 2 440 557 eiro; Ogres Valsts ģimnāzijai 1 861 384 eiro; Jaunogres vidusskolai 1 246 178 eiro; Suntažu vidusskolai 1 249 494 eiro; Madlienas vidusskolai 708 826 eiro; Ikšķiles vidusskolai 2 617 730 eiro; Ķeguma vidusskolai 1 202 120 eiro; Edgara Kauliņa Lielvārdes vidusskolai 1 335 606 eiro; Ogres Centra pamatskolai 1 706 457 eiro; Ogresgala pamatskolai 559 518 eiro; Ķeipenes pamatskolai 472 260 eiro; Taurupes pamatskolai 674 770 eiro; Birzgales pamatskolai 476 623 eiro; Lielvārdes pamatskolai 1 142 924 eiro; Lēdmanes pamatskolai 800 075 eiro; Jumpravas pamatskolai 940 083 eiro; Valdemāra pamatskolai 472 366 eiro.

 No izglītībai plānotajiem izdevumiem finansējums 188 356 eiro apmērā paredzēts izglītojamajiem, kuri pamatizglītību apgūst akreditētās privātajās izglītības iestādēs.

 **Interešu un profesionālās ievirzes izglītību** Ogres novadā nodrošina 8 izglītības iestādes, 2023. gada budžetā izdevumi šai izglītības jomai ieplānoti 4 888 351 eiro apmērā, kas ir par 10,5 % jeb 464 642 eiro vairāk, salīdzinot ar 2022. gada izpildi. No plānotās summas 1 184 851 eiro paredzēts Ogres novada Sporta centram, 500 473 eiro Ogres Basketbola skolai, 533 886 eiro Lielvārdes Sporta centram, 211 998 eiro Kārļa Kažociņa Madlienas Mūzikas un mākslas skolai, 1 246 786 eiro Ogres Mūzikas un mākslas skolai, 181 734 eiro Birzgales Mūzikas skolai, 472 377 eiro Lielvārdes Mūzikas un mākslas skolai un 432 146 eiro Ikšķiles Mūzikas un mākslas skolai. Izglītojamo, kuri apmeklē privātās interešu izglītības iestādes, budžeta izdevumos paredzēts finansējums 124 100 eiro.

 **Izglītības papildu pakalpojumu** **nodrošināšanai** 2023. gada budžeta plānā iekļauts finansējums 2 514 596 eiro apmērā – pieaugums pret 2022. gada izpildi šajā izdevumu kategorijā ir 46,0 % jeb 792 384 eiro. Finansējums paredzēts izglītojamo pārvadājumu nodrošināšanai – 525 885 eiro, un ēdināšanas pakalpojumu nodrošināšanai – 1 988 711 eiro, t.sk. 339 020 eiro ēdināšanas izmaksu kompensācijām pirmsskolas izglītības iestādēs un 1 649 691 eiro ēdināšanas izmaksas vispārizglītojošajās skolās.

 **Ogres novada Izglītības pārvaldes** darbības nodrošināšanai 2023. gada budžetā ieplānots finansējums 884 499 eiro apjomā.

 **Izglītības projektu realizācijai** izdevumos plānotais finansējums ir 14 804 684 eiro, kas pret 2022. gada budžeta izpildes faktu šajā izdevumu kategorijā ir par 31,2 % jeb 6 705 967 eiro mazāks. Samazinājums, kā jau minēts iepriekš, saistīts ar ES līdzfinansētā projekta 8.1.2.SAM “Uzlabot vispārējās izglītības iestāžu mācību vidi Ogres novadā”, kura ietvaros tiek veikta Ogres Valsts ģimnāzijas ēkas un sporta kompleksa būvniecība, tuvošanos finišam, kā arī ar vairāku nemateriāla rakstura projektu pabeigšanu 2022. gadā.

 Projekta “Uzlabot vispārējās izglītības iestāžu mācību vidi Ogres novadā” pabeigšanai 2023. gada izdevumos ieplānots finansējums 8 369 421 eiro apmērā, otrs lielākais finansējuma apjoms – 4 073 624 eiro – šajos izdevumos paredzēts pirmsskolas izglītības iestādes būvniecībai Lielvārdē, savukārt 1 489 802 eiro liels finansējums ieplānots Kaibalas skolas pārbūvei par pirmsskolas izglītības iestādi, kā arī 116 898 eiro pirmsskolas izglītības iestādes Ogrē, Mālkalnes prospektā 10 (kādreizējā PII “Bitīte”) pārbūves projekta izstrādei.

 Projekta “Karjeras atbalsts vispārējās un profesionālās izglītības iestādēs” īstenošanai plānotais finansējums ir 10 504 eiro, projekta “Atbalsts priekšlaicīgas mācību pārtraukšanas samazināšanai” īstenošanai – 74 770 eiro, projekta “Latvijas skolas soma” pasākumiem – 96 390 eiro, projekta “Atbalsts izglītojamo individuālo kompetenču attīstībai” aktivitātēm – 112 464 eiro.

 Turpinot sadarbību ar Rīgas Tehnisko universitāti, Bērnu un jauniešu universitātes interešu izglītības nodarbībām Ogrē 2023. gada budžeta izdevumu plānā iekļauts 33 892 eiro liels finansējums.

 Vairākas skolas ir iesaistījušās *Erasmus* programmas projektos, kopskaitā 19, to īstenošanai paredzētais finansējums ir 400 064 eiro.

 Lai motivētu jauniešus vidējo izglītību iegūt novada vispārējās vidējās izglītības iestādēs, Ogres novada pašvaldība 2022. gadā ieviesa sociālās stipendijas, to izmaksai ikgadējā budžeta izdevumos nosakot finansējumu. Stipendijām paredzētais finansējums 10 000 eiro apmērā ir iekļauts 2023. gada budžeta izdevumos.

 Savukārt, lai motivētu vidējās izglītības iestāžu absolventus augstskolās apgūt pedagoga profesiju un piesaistītu kvalificētus pedagogus darbam Ogres novada izglītības iestādēs, pagājušajā gadā pašvaldības dome pieņēma sasitošos noteikumus Nr. 21/2022 “Pašvaldības stipendijas piešķiršanas kārtība studējošajiem, kuri studē valsts akreditētā augstākās izglītības studiju programmā un iegūst pedagogiem nepieciešamo profesionālo kvalifikāciju”, nosakot studējošā stipendiju 200 eiro mēnesī. 2023. gada budžeta izdevumos šīm stipendijām paredzēts finansējums 14 000 eiro apmērā.

**Sociālā aizsardzība**

 Sociālajai aizsardzībai 2023. gada budžetā ieplānots finansējums 10 522 177 eiro apjomā, kopējo izdevumu struktūrā to īpatsvars ir 9,0 %. Salīdzinot ar budžeta izpildes faktu šajā izdevumu kategorijā 2022. gadā, finansējuma apjoms ir samazinājies par 9,2 % jeb 1 064 094 eiro, samazinājums saistīts ar ERAF projekta “Pakalpojumu infrastruktūras attīstība deinstitucionalizācijas plānu īstenošanai” realizāciju – daļa šim projektam paredzētā finansējuma ir izlietota 2022. gadā plānoto darbu izpildei, kā arī saistībā ar sociālās aprūpes centra “Senliepas” reorganizāciju un tā nodošanu pašvaldības SIA “Ogres rajona slimnīca”.

 Ogres novada bāriņtiesas darbības nodrošināšanai paredzēts finansējums 449 344 eiro apmērā (pieaugums 25,5 %), Ogres novada Sociālā dienesta darbības nodrošināšanai – 2 429 099 eiro (pieaugums 29,8 %), vispārējā tipa pansionāta “Madliena” darbības nodrošināšanai – 825 032 (pieaugums 20,6 %).

 Nodarbinātības valsts aģentūras aktivitātes – atbalstam bezdarba gadījumā budžeta izdevumos ieplānoti 47 225 eiro. Pabalstiem maznodrošinātām ģimenēm (personām) plānoti – 2 956 435 eiro, sociālā dienesta asistentu pakalpojumiem – 925 000 eiro, sabiedrisko organizāciju atbalstam – 94 882 eiro.

 Turpinot iepriekšējo gadu praksi un pozitīvo pieredzi un veicinot personu ar funkcionāliem traucējumiem integrāciju sabiedrībā, arī 2023. gada budžetā paredzēts 30 000 eiro liels pašvaldības līdzfinansējums vides pieejamībai atbilstošas infrastruktūras izveidei šo personu dzīvojamajās mājās.

 Sociālajā jomā 2023. gadā turpinās vairāki projekti: Jauniešu garantijas projekta “PROTI un DARI!” īstenošanai ieplānots finansējums 121 800 eiro apmērā; projekta ES “Deinstitucionalizācija un sociālie pakalpojumi personām ar invaliditāti un bērniem” realizēšanai Ogres novadā – 346 607 eiro; divu ES projektu “Ģimenes asistentu pakalpojuma aprobācija” realizēšanai – 19 937 un 47 372 eiro; ERAF projekta “Pakalpojumu infrastruktūras attīstība deinstitucionalizācijas plānu īstenošanai” – 1 658 252 eiro. Šis projekts pašlaik ir aktīvā realizācijas stadijā, Suntažu ielā 2, Ogrē, noris būvdarbi; īstenojot šo projektu, tiks izveidoti grupu dzīvokļi 10 personām, “atelpas brīža” pakalpojuma infrastruktūra 12 personām ar garīga rakstura traucējumiem, sociālās rehabilitācijas pakalpojuma infrastruktūra 63 bērniem un dienas aprūpes centra pakalpojuma infrastruktūra 20 bērniem ar funkcionāliem traucējumiem.

 Sociālās aizsardzības 2023. gada budžetā izdevumi 451 192 eiro apjomā ieplānoti Ogres novadā izmitināto Ukrainas civiliedzīvotāju atbalstam un 120 000 eiro energoresursu izmaksu pieauguma daļējai kompensācijai mājsaimniecībām.

**Informācija par 2023. gadā plānoto pašvaldības saistību un sniegto galvojumu apjomu**

 Pašvaldības aizņēmumus plāno, lai nodrošinātu projektu realizāciju pašvaldības infrastruktūras sakārtošanai un attīstībai, un ir tiesīgas ņemt aizņēmumus un sniegt galvojumus tikai Ministru kabineta noteiktajā kārtībā, likumā noteiktajiem aizņēmumu mērķiem un apjomā. 2023. gadā Ogres novada pašvaldības budžetā Valsts kases aizņēmumi plānoti **11 551 434 eiro** apjomā šādu pašvaldības infrastruktūras attīstības projektu realizācijai:

|  |  |  |
| --- | --- | --- |
| 1. | 8.1.2.SAM “Uzlabot vispārējās izglītības iestāžu mācību vidi Ogres novadā” | 6 661 012 eiro |
| 2. | ERAF “Pakalpojumu infrastruktūras attīstība deinstitucionalizācijas plānu īstenošanai” | 302 997 eiro |
| 3. | Saules prospekta, Ogrē, pārbūve | 63 423 eiro |
| 4. | SIA “Lielvārdes Remte” pamatkapitāla palielināšanai KF projekta “Ūdenssaimniecības pakalpojumu attīstība Lielvārdē 3. kārta” īstenošanai | 683 978 eiro |
| 5. | Jaunas VPII ēkas būvniecība pie Lielvārdes pamatskolas | 2 112 000 eiro  |
| 6. | Kaibalas skolas pārbūve par pirmsskolas izglītības iestādi | 563 200 eiro  |
| 7. | Lielvārdes pilsētas Uzvaras ielas seguma atjaunošana | 60 537eiro  |
| 8. | Lielvārdes pilsētas Meža ielas seguma atjaunošana | 48 124 eiro |
| 9. | Lielvārdes pilsētas Stacijas ielas seguma atjaunošana | 107 843 eiro |
| 10. | Lielvārdes pilsētas Rembates ielas seguma atjaunošana | 143 088 eiro |
| 11. | Lielvārdes pilsētas Andreja Pumpura ielas seguma atjaunošana | 113 689 eiro |
| 12. | Pašvaldības meliorācijas sistēmu pārbūve Ogres novada Ogresgala pagasta Ciemupes ciema Zvejnieku, Celmlaužu (bij. Pionieru iela), Daugavas un Krasta ielas rajonā (kopā abos gados 150 000) | 75 000 eiro |
| 13. | Strēlnieku prospekta (no Dārza ielas līdz Jāņa Čakstes prospektam), Ogrē pārbūves būvprojekta izstrāde un autoruzraudzība | 616 543 eiro  |

 **Aizņēmumu atmaksa**

 Saskaņā ar noslēgtajiem aizņēmumu līgumiem ar Valsts kasi 2023. gadā paredzēts atmaksāt aizņēmumu pamatsummas 5 989 068 eiro apmērā.

Uz 2023. gada 1. janvāri Ogres novada pašvaldībai ir 103 aizņēmumu līgumi, aizņēmumu saistību apjoms – 91 041 584 eiro. Ogres novada pašvaldības aizņēmumu plānotās saistības turpmākajiem trijiem gadiem (1. pielikums).

**Galvojumi**

Uz 2023. gada 1. janvāri Ogres novada pašvaldībai ir 6 galvojumi privātpersonām studiju kredītiem, aizņēmumu līgumu summu neatmaksātā daļa – 15 409 eiro un 14 galvojumi pašvaldības kapitālsabiedrībām, aizņēmumu līgumu summu neatmaksātā daļa – 5 326 785 eiro. Ogres novada pašvaldības galvojumu plānotās saistības turpmākajiem trijiem gadiem (2.pielikums).

\*\*\*\*\*

 Gadskārtējā budžeta plāna izstrāde ir sarežģīts un atbildīgs process, jo ir jāspēj sabalansēt reālās iespējas ar vēlmēm, kas lielākoties neiekļaujas pieejamo finanšu līdzekļu ietvarā; jāspēj izvērtēt prioritāri veicamos darbus, vienlaikus domājot par ilgtspējīgas attīstības nodrošināšanu, lai novada attīstības un plānošanas dokumenti nepārvērstos par neizpildāmu mērķu un uzdevumu aprakstiem. Līdz šim mums kopumā ir izdevies veiksmīgi sabalansēt budžeta ieņēmumus un izdevumus, nodrošinot gan pašvaldības iestāžu darbu un ikdienas funkciju izpildi, gan novada attīstību, un to esam spējuši, pateicoties rūpīgai resursu plānošanai, savlaicīgai un kvalitatīvai projektu pieteikumu sagatavošanai ar mērķi piesaistīt papildu finansējumu no dažādām investīciju programmām, to ieguldot novada infrastruktūras sakārtošanā un novada iedzīvotāju dzīves vides kvalitātes uzlabošanā.

 Jāapzinās, ka 2023. budžeta gads, ņemot vērā ģeopolitisko stāvokli Eiropā un tā ietekmi uz visu Eiropas Savienības dalībvalstu, t.sk. Latvijas, ekonomiku, nebūs vienkāršs, tomēr, esmu pārliecināts, ka pašvaldība spēs sekmīgi izpildīt tai ar likumu noteiktās un arī brīvprātīgās funkcijas, kā arī nodrošināt iespējas iesākto attīstības projektu pabeigšanai un jaunu projektu uzsākšanai.

Ogres novada pašvaldības domes priekšsēdētājs E. Helmanis